Nariadenie Komisie (EHS) č. 2962/77
z 23. decembra 1977,
ktorým sa mení a dopĺňa nariadenie (EHS) č. 616/72 o podrobných pravidlách pre uplatňovanie vývozných náhrad a daní na olivový olej
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi [1], naposledy zmenené a doplnené nariadením (EHS) č. 1707/73 [2],
so zreteľom na nariadenie Rady č. 162/66/EHS z 27. októbra 1966 o obchodovaní s olejmi a tukmi medzi spoločenstvom a Gréckom [3],
so zreteľom nariadenie Rady č. 171/67/EHS z 27. júna 1967 o vývozných náhradách a daniach pre olivový olej [4], naposledy zmenené a doplnené nariadením (EHS) č. 2429/72 [5], najmä na jeho článok 11,
keďže podľa článku 16 nariadenia Komisie (EHS) č. 2960/77 z 23. decembra 1977 o podrobných pravidlách pre predaj olivového oleja zo zásob intervenčných agentúr [6], olej vyvážaný na základe výzvy na verejnú súťaž nespadá pod vývoznú náhradu; keďže v niektorých prípadoch je olej vyvážaný na základe verejnej súťaže pred vývozom zmiešaný s olejom zakúpeným na trhu spoločenstva; keďže by preto malo byť stanovené, že vývozná náhrada je vyhradená pre olej zakúpený na trhu alebo pre olej z neho vyrobený, ktorý sa použil na výrobu vyvážanej zmesi;
keďže ustanovenia tohto nariadenia sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Článok 1 nariadenia Komisie (EHS) č. 616/72 z 27. marca 1972 o podrobných pravidlách pre uplatňovanie vývozných náhrad a daní na olivový olej [7], sa mení a dopĺňa takto:
"Článok 1
1. Vývozná náhrada sa poskytuje len na olivový olej s obsahom voľných mastných kyselín vyjadrených ako kyselina olejová nepresahujúca 30 gramov na 100 gramov.
2. Ak je vyvážaný olej zmesou spadajúcou pod podpoložku 15.07 A II skladajúcou sa z:
a) oleja nakúpeného na základe výzvy na verejnú súťaž s cieľom vývozu a
b) oleja nakúpeného priamo na trhu spoločenstva,
poskytuje sa náhrada pre oleje podpoložky 15.07 A II len pre množstvo získané priamo na trhu spoločenstva."
Článok 2
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. decembra 1977